**Jonathan Edwards:**

**Krisztus gyötrődése**

**[Christ’s Agony]**

***„És haláltusában lévén, buzgóságosabban imádkozék; és az ő verítéke olyan vala, mint a nagy vércseppek, melyek a földre hullanak” (Lk 22,44).***

Urunk, Jézus Krisztus, eredeti természetében, végtelenül fölötte állt minden szenvedésnek; mert hiszen „mindenekfelett örökké áldandó Isten” (2Kor 11,31). De amikor emberré lett, nem csak hogy képes volt a szenvedésre, hanem részese lett *annak* a természetnek, mely rendkívül érzékeny és ki van téve a szenvedésnek. •Az emberi természet, gyengeségénél fogva, a mező füvéhez van az Írásban hasonlítva, mely könnyen elhervad és elmúlik. Aztán levélhez is hasonlítva; és száraz szalmához; és elrebbenő szélhez. És a gyarló ember természetéről az mondatik, hogy csak por és hamu, mely porba van alapítva, s könnyen vége van. •Nos, Krisztus, aki a mindenható Úristen, ezt a természetet vette magára, annak minden gyengeségével, s szenvedéssel szembeni védtelenségével együtt. •Az emberi természetet Ő nem annak első, legtökéletesebb és életerős állapotában vette magára, hanem abban a szánalmas állapotban, melyben a bukás óta van. És ezért Krisztus „gyenge vesszőszálnak” van nevezve, és „gyökérnek a száraz földből” (És 53,2). „Felnőtt, mint egy vesszőszál Ő előtte, és mint gyökér a száraz földből, nem volt néki alakja és ékessége, és néztünk reá, de nem volt ábrázata kívánatos!” •Ekképpen, amint a szenvedés fő küldetésével jött Krisztus a világra, úgy, e küldetésnek megfelelően olyan természettel és olyan körülmények között jött, amely leginkább utat készített a szenvedéseire. •S így teljes élete szenvedéssel volt tele: elkezdett már szenvedni csecsemőkorában, de szenvedése egyre fokozódott, minél közelebb ért élete végéhez. Szenvedése nyilvános szolgálatának a megkezdésekor, valószínű sokkal nagyobb volt, mint azelőtt. És nyilvános szolgálatának a végső részét, úgy tűnik, különösképpen a szenvedés fémjelezte. Minél tovább élt Krisztus a világban, minél többen látták és hallották, annál többen gyűlölték Őt. Ellenségei egyre dühösebbekké váltak a folytonos ellenállás miatt, amellyel viszonyult testi vágyaikhoz. És az ördög mivel Jézus gyakran megfutamította, egyre inkább felbőszült, és támadásait annál jobban fokozta ellene. •Úgyhogy a Krisztus feje fölötti felhő egyre sötétebbé vált mialatt e világban élt, míg végül teljes sötétség borult rá, amikor a kereszten függött, és ezt kiáltotta: „Én Istenem, én Istenem, miért hagytál el engemet?!” •Már ezelőtt is, rendkívül sötét volt a kertben átélt gyötrődése idején. Erről fönnmaradt egy följegyzés ezekben a szavakban, melyeket most olvastunk. És ezt szándékozom most jelen értekezésem tárgyává tenni. •Az *agónia* szó tulajdonképpen *heves harcot* jelent, olyat, amit láthatunk a birkózásban, futásban, vagy tusában. És ezért olvassuk Lk 13,24-ben: „Igyekezzetek bemenni a szoros kapun: mert sokan, mondom néktek, igyekeznek bemenni és nem mehetnek.” Az *igyekezzetek* szóval fordított görög szó az eredetiben …. (*agónia - görög szó). „Agonizáljatok* bemenni a szoros kapun”. Ezt a szót különösen használták azokra a versenyekre, melyeket abban a korban az olimpiai játékokban láthattak. Ezekben a győzelem elnyeréséért küzdöttek, a futásban, birkózásban és más ilyen gyakorlatokban; s egy jutalom volt kitűzve, melyet a győztesnek adtak. Azokról, akik így versenyeztek, az akkori nyelvhasználat szerint azt mondták, hogy *agonizáltak.* Így az apostol, a korinthusi keresztyéneknek írt levelében, mely városban évente ilyen versenyeket rendeztek, azt mondja, e küzdőkre utalva, „Mindaz, aki pályafutásban tusakodik”, az eredetiben, mindenki, aki *agonizál, „*mindenben magatűrtető (mértékletes, önuralmat gyakorló)*”.* A helyet, ahol azokat a játékokat rendezték, …[görög szó]… nevezték, vagy *az agónia helyének.* •És ez a szó főleg az imában való tusakodásokra van használva az Írásban, melyekben a hívők Istennel küzdenek: azt olvassuk, hogy *agonizálnak,* vagy *agóniában vannak,* az imádkozásban. Így van használva e szó Rm 15,30-ban. „Kérlek pedig titeket atyámfiai a mi Urunk Jézus Krisztusra és a Lélek szerelmére, *tusakodjatok* velem együtt az imádkozásokban, én érettem Isten előtt;” az eredetiben…….. , hogy *agonizáljatok együtt velem.* Ugyanígy találjuk Kol 4,12-ben: „mindenkor *tusakodván* ti érettetek imádságaiban, hogy megállhassatok tökéletesen és teljes meggyőződéssel az Istennek minden akaratában;” az eredetiben ….. , *agonizál értetek.* •Következésképpen, amikor azt olvassuk, hogy Krisztus *agóniában volt,* ennek jelentése az, hogy lelke *nagy és komoly harcban, küzdelemben volt.* Ilyen tusakodásban volt két vonatkozásban:

1. Aminthogy lelke nagy és heves konfliktusban volt a borzasztóan szörnyű látásokkal és rossz előérzetekkel, melyekben akkor része volt.

2. Amint ugyanakkor nagy erővel fáradozott és erős harcot vívott Istennel imában.

Ezért Krisztus tusakodásáról szólva két különálló alaptételben szándékozom feltárni e tárgyat, éspedig:

I. Hogy Krisztus lelke, a kertben való tusakodáskor, keserves csatát vívott azokkal a rettenetesen szörnyű látásokkal és előérzetekkel, melyeknek akkor alá volt vetve.

II. Hogy Krisztus lelke, a kertben való tusakodáskor, nagy erővel fáradozott és küzdött Istennel imában.

**I.**

**Krisztus lelke a kertben való tusakodásakor keserves csatát vívott azokkal a rettenetesen szörnyű látomásokkal és előérzetekkel, melyeknek akkor alá volt vetve.**

Ez tétel magyarázásában törekszem feltárni

1. Melyek voltak azok a látomások és előérzetek.

2. Hogy Krisztus lelkének tusáját vagy gyötrelmét ezek a látomások és előérzetek okozták.

3. Hogy e tusa rendkívül nagy és gyötrelmes volt.

4. Mit vélhetünk, mi volt Isten különleges célja azzal, hogy Krisztusnak e rettenetes látomásokat és előérzeteket (nyugtalanságot) adta, s hogy megéreztette vele e rettenetes tusát, még mielőtt megfeszítették?

Igyekszem tehát feltárni,

I. *Először,* **Melyek voltak azok a rettenetes látomások és gyötrelmes előérzetek**, melyekben Krisztusnak a kerti tusakodásában része volt. Ebbe betekintést nyerhetünk, ha megfontoljuk,

1. Azon látomások és gyötrelmes előérzetek okát; és

2. A módot, amelyben akkor azokat megtapasztalta.

1. Azoknak ***a gyötrelmes látomásoknak és előérzeteknek oka***, melyekben Krisztusnak része volt a kertben való tusakodásakor, az a keserű pohár volt, melyet azt követően hamarosan ki kellett innia a kereszten. •Krisztusnak a kertben átélt szenvedései még nem a legnagyobb szenvedéseit képezték; bármilyen rettenetesen nagyok voltak is. Hanem a kereszten átélt végső szenvedései képezték leglényegesebb szenvedéseit; s ezért vannak ezek így nevezve „a pohár, melyet ki kellett innia”. •A kereszt szenvedései, melyen megöletett, úgy vannak folyton elénk tárva az Írásban, mint amelyek Krisztus fő szenvedéseit képezték; ezek azok, melyekben különösképpen „hordozta a mi bűneinket az ő testében”, 1Pt 2,14 és engesztelést végzett a bűnért. Az hogy elviselte a keresztet, hogy magát megalázta, és engedelmes volt halálig, még pedig a keresztfának haláláig, Fil 2,8 úgy van elénk tárva, mint fő tényező, amiben szenvedése megnyilvánult. Ez volt a pohár, amelyet Krisztus maga elé helyezett tusakodásában. •Hogy Krisztus előtt ez állt ez alkalommal, világosan kitűnik azokból az imákból, amelyeket az Atyjához intézett. Máté szerint Krisztus háromszor imádkozott azon az estén, míg a Gecsemáné kertben volt, és imáinak tárgya minden alkalommal egy volt: *a keserű pohár*, amit ki kellett innia. Az elsőről Mt 26,39-ben olvasunk. „És egy kissé előre menve, arcra borult, könyörögvén és mondván: Atyám! ha lehetséges, múljék el tőlem e pohár; mindazáltal ne úgy legyen, amint én akarom, hanem amint te.” A másodikról a 42. versben: „Ismét elment másodszor is, és könyörgött, mondván: Atyám! ha el nem múlhat tőlem e pohár, hogy ki ne igyam, legyen meg a te akaratod.” És a harmadikról a 44. versben: „És ott hagyva őket, ismét elment és imádkozott harmadszor, ugyanazon beszéddel szólván.” Ezekből világosan kitűnik, mi volt az, ami akkor olyan rettenetes látomásokat és gyötrelmes előérzeteket okozott Krisztusnak. Amit így kitartóan emleget imáiban, mutatja, mi volt, ami lelkét mélységesen foglalkoztatta. A kereszten rá váró szenvedések voltak azok, melyeket a következő napon el kellett szenvednie, amikor az egész földet sötétségnek kellett beborítania, s ugyanakkor egy még mélyebb sötétségnek kellett Krisztus lelkére borulnia, amelyről most eleven képet és gyötrelmes előérzéseket kapott.

2. A ***mód, amelyben e keserű pohár most Krisztus elé helyeztetett***.

(1.) Elméje előtt ennek gyötrelme *rendkívül eleven színben tűnt most fel*. Látta a pohár rettenetességét, (mibenlétét) melyet ki kellett innia. Világba jövetelének főcélja e pohár kiivása volt, és ezért sosem feledkezett meg róla, hanem mindig szem előtt tartotta, és gyakran szólt tanítványainak róla. Így Mt 16,21-ben: „ Ettől fogva kezdte Jézus jelenteni az ő tanítványainak, hogy néki Jeruzsálembe kell menni, és sokat szenvedni a vénektől és a főpapoktól és az írástudóktól, és megöletni, és harmadnapon föltámadni.” Ismét 20 r. 17-19 verseiben. „És mikor felment Jézus Jeruzsálembe, útközben csupán a tizenkét tanítványt vévén magához, monda nékik: Íme, felmegyünk Jeruzsálembe, és az embernek Fia átadatik a főpapoknak és írástudóknak; és halálra kárhoztatják őt, és a pogányok kezébe adják őt, hogy megcsúfolják és megostorozzák és keresztre feszítsék; de harmadnap feltámad.” Ugyanez képezte a beszélgetés tárgyát Mózessel és Illéssel, a megdicsőülés hegyén. Így beszél az ő vér-keresztségéről, Lk 12,50. „De keresztséggel kell nékem megkereszteltetnem; és mely igen szorongattatom, míg az elvégeztetik.” Ismét szól róla Zebedeus fiainak. Mt 20,22. „Jézus pedig felelvén, monda: Nem tudjátok, mit kértek. Megihatjátok-e a pohárt, amelyet én megiszom? és megkeresztelkedhettek-e azzal a keresztséggel, amellyel én megkeresztelkedem? Mondának néki: Meg.” Beszél az Ő felemeltetéséről, Jn 8,28. „Monda azért nékik Jézus: Mikor felemelitek az embernek Fiát, akkor megismeritek, hogy én vagyok és semmit sem cselekszem magamtól, hanem amint az Atya tanított engem, úgy szólok.” Jn 12,43. „Felele néki a sokaság: Mi azt hallottuk a törvényből, hogy a Krisztus örökké megmarad: hogyan mondod hát te, hogy az ember Fiának fel kell emeltetnie? Kicsoda ez az ember Fia?” Beszélt az ő teste templomának lerontásáról, Jn 2,19. „Felele Jézus és monda nékik: Rontsátok le a templomot, és három nap alatt megépítem azt.” És nagyon komolyan beszélt erről tanítványainak kevéssel tusakodása előtt, tanítványaihoz intézett halála előtti utolsó tanácsaiban, Jn 12. és 13. fejezeteiben. Ekként nem az első alkalom volt ez, melyben Krisztus elé tárult e keserű pohár. •De úgy tűnik, ez alkalommal Isten egy rendkívüli látomást adott neki róla. A rá kiöntendő haragnak, valamint a reá váró szenvedéseknek rendkívüli érzete, Isten közvetlen hatalma által erősen rátelepedett lelkére, úgyhogy sokkal elevenebb és teljesebb módon felfogta a pohár keserűségét, amit ki kellett innia, mint bármikor korábban, és ez oly gyötrelmeket okozott számára, hogy törékeny emberi természete irtózott a látványtól, és szinte elájult.

(2.) A pohár keserűsége *egészen közelről most volt eléje tárva*. Nemcsak világosabb és elevenebb látást kapott róla, mint korábban; hanem közvetlenül eléje lett helyezve, hogy késedelem nélkül felvegye és kiigya. Mert, ugyanazon estén, egy órán belül, Júdásnak jönnie kellett csapatával, és akkor át kellett adnia magát az ő kezükbe, azért, hogy másnap kiihassa e poharat. Hacsak valóban vissza nem utasítja, és el nem menekül arról a helyről, ahová Júdás jönni fog. Amit könnyen megtehetett volna, ha úgy dönt.

Miután ekképpen feltártam, melyek voltak azok a gyötrelmes látomások és félelmes előérzetek, melyekben Krisztusnak része volt tusakodásában, törekszem kimutatni,

II. *Másodszor,* Hogy **azt a gyötrelmet, mit Krisztus lelke akkor átélt, ezek a látomások és előérzetek okozták.** A szomorúság és szorongás, mit lelke akkor elszenvedett, abból az éles (eleven), teljes és közvetlen látomásból fakadt, amely akkor a haragnak ama poharáról szeme elé tárult; s ezáltal az Atya Isten mintegy eléje helyezte a poharat, hogy azt felvegye és kiigya. Egyesek kíváncsian kutatták, hogy mi volt az oka e rettegésnek és gyötrelemnek, és számos feltevés született erről, de a bizonyság, amit az maga az Írás ad erről teljesen elégséges és teljes e kérdést illetően, és nem hagy helyet semmilyen feltevésnek vagy kételynek. •Krisztus lelke ez alkalommal kétség nélkül azzal volt tele, amiről ajka újra és újra szólt: az a rettenet volt ez, mit törékeny emberi természete érzett e rettenetes pohárral szemben, mely sokkal borzasztóbb volt Nabukonodozor tüzes kemencéjénél. Akkor közelről látta a harag kemencéjét, melybe be fog vettetni; a kemence szájához lett vezetve, hogy belenézhessen, hogy ott álljon, s nézze a dühöngő lángokat, láthassa annak perzselő hőségét, és tudhassa, hová visz útja, és milyen szenvedés vár rá. Ez volt, ami lelkét szomorúsággal és sötétséggel töltötte meg: e rettenetes látvány, amint lelkére nehezedett. • Mert mi volt Krisztus emberi természete egy ilyen rettenetes haraggal szemben, mint ez? Önmagában, Isten fenntartó ereje nélkül, csak egy gyenge porban kúszó féreg, egy elenyésző teremtmény. Ilyen pohár nem volt még helyezve Isten gyermeke közül senki elé sem, mint amiben e minden teremtmény közül kimagasló első Lénynek része volt. De nem időzhetek tovább ennél; sietek kimutatni,

III. *Harmadszor,* hogy Krisztus **lelkének küzdelme, végső szenvedéseinek szemlélésekor, minden kifejezést vagy elgondolást felülmúlóan rettenetes volt**. Ez kitűnik,

1. Abból, amit olvasunk annak rettenetességéről, az esemény leírásában. Az egyik evangélistánál így találjuk (Mt 26,37), „kezdett szomorkodni és gyötrődni”; és a másiknál, (Mk 14,33) „És maga mellé vette Pétert és Jakabot és Jánost, és ***kezdett rettegni és gyötrődni***”. Ezek a kifejezések feltárják a gyötrelem hevességét és lesújtó erejét, melyben lelke volt. A Lukácsnál használt kifejezés *(Lk 22,44)*, hogy *haláltusában volt,* az eredeti szövegben szereplő szónak megfelelően, nem közönséges fokú szomorúságot jelez, hanem egy olyan rendkívüli keserűséget (bánatot), mellyel természete leghevesebb harcát vívta, mint ahogy egy ember, teljes erejével küzd ellenfelével, aki teljes erőbedobással azon van, hogy erőt vegyen rajta.

2. Továbbá, kitűnik ez abból, amit maga Krisztus mond róla, ki nem szokta a dolgokat a valóságot felülmúlóan nagyítani. Azt mondja, „Felettébb szomorú az én lelkem, mind halálig.” (Mt 26,38). Lehetséges-e valamilyen más nyelvezettel erőteljesebben kifejezni a legmagasabb fokú szomorúságot? Lelke nem csak „szomorúsággal teljes” volt, hanem „***felettébb szomorú***”; s nem is csak ennyit mond, hanem mivel ezzel nem tudta teljességben kifejezni szomorúságának nagyságát, hozzáteszi, „***mind halálig***”; amivel úgy tűnik, azt jelzi, hogy a pokolnak, az örök halálnak fájdalmai és szomorúságai vettek erőt rajta. A héber nyelv a legmagasabb fokú szomorúságot, amit csak teremtmény elhordozhat, ezzel a szóképpel szokta kifejezni: „*a halál árnyéka*”. Krisztus lelkére most, úgymond a halál árnyéka borult, annak a keserű pohárnak a közeli látásakor, amely most eléje lett helyezve.

3. Kitűnik továbbá, ennek a látványnak **a testére gyakorolt hatásából,** abban, hogy azt a véres verejtéket okozta, melyről igénkben olvasunk. Bibliafordításunk így adja Lk 22,44-ben: „***az ő verítéke olyan vala, mint a nagy vércseppek, melyek a földre hullanak.”*** A *nagy vércseppek-*kel fordított szó az eredeti görög szövegben …*[görög szó]…,* mely rendesen vérrögöket vagy vércsomókat jelent. Mert joggal feltételezhetjük, hogy a vér, amint a belső tusa és feszültség folytán, amely ott végbement, bőrének pórusain kipréselődött, amikor az éjszaka hideg levegőjéhez ért, megalvadt és megsűrűsödött, amint ez a vér természetéhez tartozik, és így nem kicsiny cseppekben, hanem vércsomókban hullott alá. •Ha Krisztus szenvedése csupán erőteljes heves izzadást okozott volna, már ez is kifejezte volna, hogy nagy tusában van; mert rendkívüli bánatnak és lelki tusának kell annak lennie, mely azt eredményezze, hogy a testet csupa verejték lepje el, kint, a hideg levegőn, a hideg éjszakában; mint amilyen ez az éjszaka is volt, amint kitűnik Jn 18,18-ból: „A szolgák pedig és a poroszlók ott álltak, szítván a tüzet, mivelhogy hűvös volt, és melegedtek. Ott állt pedig Péter is ő velük együtt, és melegszik vala.” Ez ugyanazon éjszakán történt, melyen Krisztus tusáját vívta a kertben. De Krisztus belső lelki szorongása és gyötrődése oly kimondhatatlanul rendkívüli volt, hogy vért préselt ki bőrének pórusain, és oly bő mértékben, hogy nagy vérrögökként, vagy vércsomókként hulltak testéről a földre. Rátérek most annak kimutatására,

IV. *Negyedszer,* Hogyfeltételezhetően **mi volt Isten különleges célja ezzel, hogy Krisztusnak előzetesen feltárta végső szenvedéseinek e rettenetes látványát**? Más szavakkal: miért volt szükség arra, hogy egy sokkal teljesebb és rendkívüliebb látást kapjon a pohárról, amit ki kellett innia, épp annak kiivása előtt, teljesebbet, mint amit valaha eddig kapott róla? Vagy: miért kellett előzetesen így megízlelnie Isten haragját, amit a kereszten volt elszenvedendő, még mielőtt annak elszenvedésére ténylegesen sor került?

*Felelet:* Ahhoz, hogy elvehesse a poharat és kiihassa, ***szükség volt világosan tudnia, hogy mit cselekszik.*** Ha Krisztus emberi természetének nem adatott volna előzetesen egy rendkívüli látás arról, amit szenvednie kell, úgy, mint ember, nem tudhatta volna előre, mi vár rá a szenvedésben. Akkor, mint ember, nem lett volna tisztában vele, mit cselekszik, amikor elveszi a poharat, hogy kiigya azt; mert nem lett volna teljes tudatában annak, hogy, mi az a pohár; hiszen egy olyan pohár volt az, amiből sosem ivott még azelőtt. •Ha Krisztus anélkül vetette volna be magát azokba a borzasztó szenvedésekbe, hogy azoknak keserűségét és irtózatosságát előzetesen teljesen átérezze, úgy olyan dolgot kellett volna megtennie, amiről nincs tudomása; így tette vakon véghezvitt tett lett volna; és így e szenvedések felvállalása nem lehetett volna teljességgel a saját cselekedete. •Krisztus, mint Isten (Istenként, isteni természetében), tökéletesen tudta, miből álltak ezek a szenvedések; de úgyszintén igen szükséges volt, hogy emberként is megtudja; mert emberként kellett szenvedjen, és Krisztus cselekedete annak a pohárnak elvételében, mint Istenembernek a cselekedete volt. •De az ember Krisztus Jézusnak eleddig soha sem volt tapasztalata olyan szenvedésről, mint amit most elhordozni készült a kereszten; s ezért nem tudhatta teljességgel előre milyenek azok, csakis úgy, ha azok rendkívüli módon felfedetnek előtte, és ha rendkívüli érzéssel felfogja azokat az értelme. •Hallottunk bizonyos kínzásokról, melyekben másoknak része volt, de teljességgel nem tudhatjuk, miből álltak azok, csak ha e két módon tudomást nem szerzünk róla: akár megtapasztalva azokat, akár bizonyos látást nyerve róluk, rendkívüli módon átérezve őket. Ilyen átérzésben részesült Krisztus lelke a Gecsemáné kertben, és ez okozta gyötrődését. •Amikor teljességgel feltárult előtte, mi az Isten haragja, amit el kell szenvednie, ez a látvány rettenetesen lesújtotta. Lelkét felettébb szomorúvá tette, mind halálig. Most az várt Krisztusra, hogy bevessék a harag rettenetes kemencéjébe, s nem volt helyes, hogy vakon vettessék be oda, nem tudván milyen rettenetes az a kemence. Ezért, hogy ne így történjen, Isten először elvitte s odahelyezte őt a kemence szájához, hogy betekinthessen, ott álljon és lássa annak hevességét s tomboló tüzét, hogy láthassa, milyen hely az, ahová menni fog, s így önkéntesen induljon oda, saját döntéséből hordozza el azt a bűnösökért, úgy, mint aki jól tudja, miből áll az. •Ebben a látásban részesült Krisztus kerti tusájában. Akkor Isten eléje hozta a keserű poharat, amit ki kellett innia, s letette eléje, hogy teljességben szemlélhesse, és láthassa, mi az, mielőtt elveszi és kiissza. •Ha Krisztus nem tudta volna, hogy mi képezi e szenvedések rettenetességét és úgy részesült volna azokban, ez esetben azok felvállalása nem lehetett volna teljességgel saját felelős emberi cselekedete. Nem lehetett volna akaratának határozott tette az, ami felől tudatlanságban van. •Nem lehetett volna rendes próba, akár kész lett volna alávetni magát ilyen rettenetes szenvedéseknek, akár nem, csak ha előre tudja, milyen rettenetesek azok. •De amikor rendkívüli látást kapva róluk meglátta, hogy milyenek, s aztán felvállalta, hogy elszenvedi őket: akkor tudatosan cselekedett. Ekkor részéről a pohár elvétele és e rettenetes szenvedések elhordozása valóban az ő saját cselekedete volt, kifejezett választása folytán. •És így, bűnösök iránti szeretete, ebben a választásában még csodálatosabban megnyilvánul, mint úgyszintén Isten iránti engedelmessége is. •És szükséges volt, hogy e rendkívüli látomás a kiivandó pohárról épp most adassék Krisztusnak, mielőtt elfogják. Ez volt a legmegfelelőbb időpont erre, épp mielőtt megkapja a poharat, és miközben még alkalma volt azt visszautasítani. Mert mielőtt elfogta volna őt a Júdás vezette csapat, lehetősége volt tetszése szerint elmenekülni. Mert a hely, ahol tartózkodott, a városon kívül volt, ahová egyáltalán nem volt beszorítva; egy csendes, elhagyott hely volt ez; s éjszaka volt; úgyhogy elmehetett volna könnyen arról a helyről, ha úgy dönt; és ellenségei nem akadhattak volna a nyomára. A keserű pohárról akkor kapott látomást, amikor még teljes szabadságban volt, még mielőtt ellenségeinek kezébe adatott volna. •Krisztus önátadása ellenségeinek kezébe, amint azt megtette Júdás megérkezésekor, ami közvetlenül gyötrődése után történt, tulajdonképpen a pohár átvétele volt, hogy kiigya azt. Mert Krisztus tudta, hogy ez aztán a másnapi keresztre feszítésbe fog torkollni. Ezen dolgok tehát feltárhatják előttünk Krisztus gyötrődésének célját, s azt, hogy miért volt szükség egy ilyen tusára (gyötrődésre) utolsó szenvedései előtt.

**ALKALMAZÁS**

**1. következtetés.** Ebből megtudhatjuk, hogy Krisztus utolsó **szenvedései milyen rettenetesek voltak**. Megtudhatjuk a rettenetes hatásból, amit a puszta előre látásuk gyakorolt rá gecsemánéi tusájában. Utolsó szenvedései olyannyira rettenetesek voltak, hogy maga a látvány, melyet Krisztus előzetesen kapott róluk, teljes erővel lesújtotta és megdöbbentette Őt, amint olvassuk, hogy „kezdett szomorkodni és gyötrődni”. Már maga ez utolsó szenvedések látványa is oly igen rettenetes volt, hogy lelke a halál sötét árnyékába süllyedt; sőt, annyira rettenetes volt, hogy a fájdalmas küzdelemben, melyet törékeny emberi természete vívott vele, vérverejtékben úszott, testét mindenütt vércsomók borították, és nem csak testét, hanem a föld is véres volt a róla aláhulló vértől, amely a kínok hevében a pórusain keresztül kipréselődött. És ha a pohárnak már csak előzetes látványa is ennyire szörnyű volt, mennyire szörnyű lehetett maga a pohár, mennyire felülmúl minden kimondható vagy elképzelhető valóságot! •A vértanúk közül sokan elszenvedtek rettenetes kínokat, de az eddig elmondottak alapján minden okunk megvan azt gondolni, hogy azok mind semmik voltak Krisztus kereszten átélt utolsó szenvedéseihez képest. •És az elmondottak meggyőző érvet szolgáltatnak arra, hogy a szenvedések, amelyeket Krisztus *testében* elszenvedett a kereszten, bár nagyon szörnyűek voltak, mégis csak a legkisebb részét képezték az ő utolsó szenvedéseinek; és hogy ezek mellett a *lelkében* elszenvedett szenvedések sokkal nagyobbak voltak. •Mert ha csak a testében elszenvedett szenvedéseiről lett volna szó, bár azok nagyon szörnyűek voltak, azt mégsem tudjuk elképzelni, hogy a puszta közelgésük ilyen hatással lett volna Krisztusra. Sokan a vértanúk közül, amint feljegyzések tanúsítják, ugyanolyan súlyos kínokat viseltek el testükben, mint Krisztus. Sok vértanú volt keresztre feszítetve, úgy, mint Krisztus, de a lelkük mégsem volt ennyire lesújtva. Nem mutatkozott ilyen gyötrelmes bánat és lelki szorongás sem a szenvedéseik előzetes várásában, sem azok tényleges elviselése során.

**2. következtetés.** Az elmondottakból világosan **láthatjuk** **Krisztus bűnösök iránti szeretetének csodálatos erejét**.

Az elmondottak kétféleképpen mutatják Krisztus szeretetének erejét.

*1.* ***Hogy olyan erős volt, hogy át tudta vinni őt azon a gyötrődésen, amelyben akkor volt***. A szenvedés, amelynek akkor ténylegesen alá volt vetve, rettenetes és döbbenetes volt, amint az már kiderült; és milyen csodálatos volt a szeretete, ami szívében mégsem apadt, amit mindvégig fenntartott! •Bármely egyszerű ember vagy angyal szeretete kétségtelenül szétfoszlott volna egy ilyen súly alatt, és soha nem tudott volna elviselni egy ilyen tusát, olyan véres verejtékben, mint Jézus Krisztusé. Lám, Krisztus lelkének gyötrelme akkor olyan erős volt, hogy ezt a csodálatos hatást gyakorolta a testére. De az ellenségei iránti szeretete, bármilyen nyomorultak és méltatlanok voltak, még erősebb volt. Krisztus szíve abban az órában tele volt szorongással; de még inkább tele volt szeretettel a hitvány férgek iránt; az ő fájdalmai bőségesek voltak, de a szeretete még sokkal túláradóbb volt. •Krisztus lelkét elöntötte a bánat áradata, de ez a bűnösök iránti szeretet áradatából fakadt, amely az ő szívében elég volt ahhoz, hogy elárassza a világot, és elborítsa a világ bűneinek legmagasabb hegyeit is. Azok a nagy vércseppek, amelyek testéről a földre hullottak, a Krisztus szívében lévő szeretet óceánjáról tesznek bizonyságot.

*2.* ***Krisztus szeretetének ereje különösen ebben mutatkozik meg, hogy amikor ilyen teljes rálátása volt a pohár rettenetes voltára, amelyet ki kellett innia, s ez ennyire megdöbbentette őt, ennek ellenére mégis felvette és megitta azt***. Úgy tűnik, akkor volt a legnagyobb és legjelentősebb próbája Krisztus szeretete erejének, amikor Isten letette eléje a keserű részt, és hagyta, hogy lássa, mit kell kiinnia, ha kitart a bűnösök iránti szeretetében; és a kemence szájához vitte, hogy lássa annak tüzességét, és teljességében lássa azt, és eközben legyen ideje megfontolni, hogy bemegy-e, elszenvedi-e e kemence lángjait ilyen méltatlan teremtményekért, vagy sem. •Ez tehát mintegy utolsó megfontolásként volt Krisztusnak szánva, hogy mit tegyen; mintha akkor azt mondta volna neki az Atya: "Itt van a pohár, amelyet meg kell innod, hacsak nem mondasz le a bűnösökért vállalt kötelezettségedről, és nem hagyod őket elpusztulni, ahogyan megérdemlik. Fogod-e ezt a poharat, és megiszod-e értük, vagy sem? Itt van a kemence, amelybe téged kell bevetni, ha meg akarjuk menteni őket; vagy nekik kell elpusztulniuk, vagy neked kell ezt elviselned értük. Ott látod, milyen szörnyű a kemence forrósága; látod, milyen fájdalmat és gyötrelmet kell elviselned holnap, ha nem adod fel a bűnösök ügyét. Mit fogsz tenni, vajon a szereteted akkora-e, hogy folytatni fogod? Beleveted magad a harag e rettenetes kemencéjébe?” •Krisztus lelke elborult e gondolattól; gyenge emberi természete összezsugorodott a borzalmas látványtól. Ez szörnyű kínokba taszította őt, amelyeknek leírását hallottátok; de a bűnösök iránti szeretete kitartott. •Krisztus nem akart feleslegesen (szükségtelenül) szenvedni, amennyiben a bűnösök e nélkül is megmenekülhetnek. Ha nem volt feltétlenül szükséges, hogy elszenvedje ezeket az üdvösségük érdekében, akkor azt kívánta, hogy a pohár távozzon el tőle. De ha a bűnösök, akikre a szeretetét irányította, Isten akarata szerint nem üdvözülhettek anélkül, hogy ő megitta volna azt, akkor azt választotta, hogy Isten akarata teljesüljön. •Úgy döntött, hogy folytatja és elviseli a szenvedést, bármennyire is szörnyűnek tűnt az a számára. És ez volt a végső következtetése, esendő gyenge emberi természetének elkeserítő tusája után, miután szeme elé tárult a pohár, és legalább egy órán keresztül látta, milyen rettenetes volt az. Mégis, végül úgy határozott, hogy inkább elviseli, minthogy azok a szegény bűnösök, akiket az örökkévalóságtól fogva szeretett, elpusztuljanak. •Amikor a rettenetes kehely előtte állt, nem azt mondta magában: „Miért kellene nekem, aki oly nagy és dicsőséges személy vagyok, végtelenül tiszteletreméltóbb, mint a menny összes angyalai, miért kellene elmennem, hogy ilyen rettenetes, szörnyű kínokba vessem magam értéktelen, nyomorult férgekért, akik sem Istennek, sem nekem nem lehetnek hasznára, és akik azt érdemlik, hogy gyűlöljem őket, és nem azt, hogy szeressem? Miért menjek én, aki az örökkévalóságtól fogva az Atya szeretetének élvezetében éltem, hogy ilyen kemencébe vessem magam értük, akik soha nem tudják ezt nekem meghálálni (visszafizetni)? Miért engedném meg magamnak, hogy az isteni harag súlya így összezúzzon azokért, akik nem szeretnek engem, és az ellenségeim? Ők nem érdemelnek meg semmiféle kapcsolatot velem, és soha nem tettek és soha nem is fognak tenni semmit, hogy ajánlják magukat nekem. Mivel leszek én gazdagabb, hogy megmentettem Isten és az én nyomorult gyűlölőim egy részét, akik megérdemlik, hogy az isteni igazságosság az ő pusztulásukban dicsőüljön meg?” •Krisztus szíve azonban nem így beszélt ilyen körülmények között; hanem éppen ellenkezőleg, szeretete kitartott, és elhatározta, hogy még akkor is, kínjai közepette, átadja magát Isten akaratának, és elfogadja és megissza a poharat. •Nem akart elmenekülni, hogy kitérjen Júdás és a vele lévők útjából, bár tudta, hogy jönnek, hanem még abban az órában önként átadta magát a kezükbe. Amikor kardokkal és rabszolgákkal jöttek, hogy elfogják őt, és ő rögtön az Atyját hívhatta volna, aki azonnal elküldte volna az angyalok légióit, hogy ellenségeit visszaverjék, és megszabadíta őt, nem tette meg; és amikor tanítványai ellenállást tanúsítottak volna, nem tűrte, ahogyan a Mt 27-ben láthatjuk, 51-56. versekben, és a továbbiakban: „És ímé egyik azok közül, akik a Jézussal voltak, kinyújtván kezét, szablyáját kirántotta, és a főpap szolgáját megcsapván, levágta annak egyik fülét.  Akkor monda néki Jézus: Tedd helyére szablyádat; mert akik fegyvert fognak, fegyverrel kell veszniük. Avagy azt gondolod-é, hogy nem kérhetném most az én Atyámat, hogy adjon ide mellém többet tizenkét sereg angyalnál? De mi módon teljesednének be az írások, hogy így kell lenni? Ugyanekkor monda Jézus a sokaságnak: Mint valami latorra, úgy jöttetek fegyverekkel és fustélyokkal, hogy megfogjatok engem? Naponként nálatok ültem, tanítván a templomban, és nem fogtatok meg engem. Mindez pedig azért lett, hogy beteljesedjenek a próféták írásai.” •És Krisztus ahelyett, hogy elrejtőzött volna Júdás és a katonák elől, megmondta nekik, amikor úgy tűnt, hogy tanácstalanok, vajon ő-e az, tudtukra adta, hogy ő az, akit keresnek. És amikor úgy tűnt, hogy még mindig bizonytalanul tétováznak, mert némi rémület fogta el őket, ismét elmondta ezt nekik. És így adta magát a kezükbe, hogy megkötözzék: miután megmutatta nekik, hogy könnyen ellenük tudna állni, ha akarna, hiszen egyetlen általa kimondott szóval a földre vetette őket, amint láthatjátok János 18. fejezetében, a 3. s következő versekben: „Júdás azért magához vevén a katonai csapatot, és a papi fejedelmektől és a farizeusoktól szolgákat, odament fáklyákkal, lámpásokkal és fegyverekkel. Jézus azért tudván mindazt, ami reá következendő volt, előrement, és monda azoknak: Kit kerestek? Felelének néki: A názáreti Jézust. Monda nékik Jézus: Én vagyok. Ott állt pedig ő velük Júdás is, a ki elárulta őt. Mikor azért azt mondta nékik, hogy: Én vagyok; hátravonultak és földre estek.”•Ilyen erős, állandó és ellenállhatatlan volt Krisztus szeretete. •Úgy tűnik, az Úr Jézus a szeretete legnagyobb próbatételével, életének minden más esetét felülmúló legkülönlegesebb próbájával a gecsemánéi gyötrődésében szembesült. Mert bár tényleges szenvedései később, a kereszten, nagyobbak voltak, mégis most világosan látta, hogy ezek a szenvedések milyenek lesznek a kínszenvedés idején. •És úgy látszik, ez volt az első alkalom, amikor Krisztus Jézus valaha is *világosan* látta, hogy mik ezek a szenvedések. És ezután a próba már nem volt olyan nagy, mert a gyötrelmes konfliktus véget ért. Az ő emberi természete küzdött a bűnösök iránti szeretetével, de az ő szeretete győzött. Szenvedéseinek átfogó, teljes szemlélése után a dolog el volt döntve, és le lett zárva. És ennek megfelelően, amikor eljött a pillanat, ténylegesen is végigment ezeken a szenvedéseken.

De Krisztus kínszenvedésének van **két olyan körülménye**, amely még inkább szembetűnővé teszi a bűnösök iránti szeretetének erejét és állhatatosságát.

**1. körülmény.**  Az, hogy ugyanakkor, amikor szenvedéseinek borzalmas látványa elé tárult, rendkívüli módon ***látta azok gonoszságának a gyűlöletes voltát is, akikért e szenvedéseknek engesztelésül kellett szolgálnia.*** Két dolog teszi Krisztus szeretetét felettébb csodálatossá: 1. Az, hogy hajlandó volt elviselni ilyen nagy szenvedéseket; és 2. Az, hogy hajlandó volt elviselni azokat, azért, hogy ennyi és ilyen nagy gonoszságért engesztelést szerezzen. De ahhoz, hogy helyesen elmondható legyen, hogy Krisztus ténylegesen saját akarata és választása szerint szenvedett ilyen nagy szenvedéseket, hogy engesztelést szerezzen a gonoszságért, amely ilyen nagy volt, két dologra volt szükség. 1. Az, hogy mielőtt elszenvedi ezeket a szenvedéseket, rendkívüli módon rálásson és átérezze, hogy milyen azok. Ez gecsemánéi gyötrődésekor adatott meg neki. És 2. Ugyanakkor rendkívüli módon éreznie kellett azt is, hogy milyen nagy és gyűlöletes az emberek gonoszsága, amelyért engesztelést kellett szereznie; vagyis, hogy mennyire méltatlanok voltak azok, akikért meghalt. És mindkettő egyszerre adatott meg. Amikor Krisztus ilyen rendkívüli módon átérezte, hogy mennyire keserű lesz a pohara, akkor nagymértékben átérezte azt is, hogy mennyire méltatlan és gyűlöletes az emberiségnek az a gonoszsága, amiért szenvedett; mert e romlottság gyűlöletes és rosszindulatú természete sohasem mutatkozott meg teljesebben, mint az emberek gonoszságában és kegyetlenségében e szenvedések során; és mégis, szeretete olyan nagy volt, hogy ennek ellenére tovább szenvedett azokért, akik tele voltak ilyen gyűlöletes romlottsággal.

Az emberek romlottsága és gonoszsága volt az, ami a halálát kitervelte és végrehajtotta; az emberek gonoszsága volt az, ami Júdással egyetértett, az emberek gonoszsága volt az, ami elárulta őt, és ami elfogta, megkötözte és elvezette, mint egy gonosztevőt; az emberek romlottsága és gonoszsága volt az, ami miatt perbe fogták, hamisan megvádolták és igazságtalanul elítélték. Az emberek gonoszsága miatt volt az, hogy gyalázták, gúnyolták, bántalmazták és leköpték. Az emberek gonoszsága volt az, hogy Barabbást kérték ki helyette. Az emberek gonoszsága volt az, amely a keresztet ráterhelte, hogy hordozza, és amely odaszögezte, és ilyen kegyetlen és gyalázatos halálra ítélte. Mindez rendkívüli módon érzékeltette Krisztussal az emberiség romlottságának nagyságát és gyűlöletes voltát.

1. Mert, először is, ekképpen szenvedésekor *ezt a romlottságot annak valós képében látta, minden álarc nélkül.* Amikor e gonoszság megölte Krisztust, a maga színében jelent meg. Itt Krisztus a maga valódi természetében látta e gonoszságot, ami nem más, mint teljes gyűlölet és megvetés Isten iránt; látta azt a végső hajlamában és vágyában, ami Isten megölésére irányult; és e gonoszság súlyosságának legnagyobb fokozásában és legmagasabb tettében láthatta azt, ami egy olyan személy meggyilkolása, aki Isten volt.

2. Továbbá, mert ezekben a szenvedésekben *átérezte ennek a gonoszságnak a gyümölcsét (rendkívüli hatását*). Ekkor egyenesen önmaga ellen lett súlyozva, és teljes erejét kifejtette ellene, hogy gyalázatot és gyötrelmet okozzon neki, ami még erősebben rányomta gyűlöletes voltának bélyegét Krisztus emberi természetére. De mégis, ugyanekkor, Krisztus szeretete olyan csodálatos volt azok iránt, akikben ez a gyűlöletes romlottság mutatkozott meg, hogy elviselte épp ezeket a szenvedéseket, azért, hogy megszabadítsa őket ennek a romlottságnak a büntetésétől. •Krisztus halált vállaló szeretetének csodálatos volta részben abban mutatkozik meg, hogy azokért halt meg, akik önmagukban oly méltatlanok voltak, mivel az egész emberiség szívét egyformán ellepte a romlottság; és továbbá abban, hogy azokért halt meg, akik nemcsak egyszerűen gonoszok voltak, hanem akiknek gonoszsága abban állt, hogy az *ő* ellenségei voltak; így hát ő nemcsak a gonoszokért halt meg, hanem saját ellenségeiért is. Továbbá, abban tűnik ki szeretete, hogy hajlandó volt meghalni ellenségeiért *aközben*, mikor érezte ellenségeskedésük gyümölcsét; miközben érezte az ellene irányuló rosszindulatuknak legnagyobb hatásait és erőfeszítéseit, a vele szembeni lehető legnagyobb gyalázatban és kegyetlenségben, a saját legnagyobb szégyenében, kínjaiban és halálában. Továbbá, abban nyilvánult meg szeretete, hogy hajlandó volt engesztelést szerezni amiért ellenségei voltak ezekben a szenvedésekben, éspedig ezzel a gyalázattal, gyötrelemmel, és halállal, amely ennek az ellenségeskedésnek a gyümölcse volt. Az emberek bűne és gonoszsága, amelyért Krisztus szenvedett, hogy azokért engesztelést szerezzen, mintegy Krisztus szeme elé lett állítva.

*1.* Abban, hogy *ez a gonoszság csak mintája (vagy tükre) volt az emberiség általános gonoszságának;* mert az egész emberiség romlottsága ugyanolyan természetű, és a gonoszság, amely az egyik ember szívében van, ugyanolyan jellegű és hajlamú, mint a másiké. Mint a vízben egyik arc a másikat megmutatja, úgy egyik embernek szíve a másikat. Péld 27,19

*2.* Valószínű (s az igei bizonyságtételből látható), hogy Krisztus *azért halt meg, hogy engesztelést szerezzen azért az egyéni tényleges gonoszságért is, amely szenvedéseit okozta,* amely gyalázta, csúfosan kigúnyolta, megverte és keresztre feszítette őt. Hisz néhányan az ő keresztre feszítői közül, akikért imádkozott, hogy bocsánatot nyerjenek, miközben éppen keresztre feszítették őt, azután az ő imájára válaszul, Péter prédikációja által megtértek; amint arról olvashatunk az Apostolok Cselekedeteinek 2. fejezetében.

**2. körülmény.** Krisztus kínszenvedésének egy ***másik körülménye, amely az ő szeretetének erejét mutatja: tanítványainak hálátlan viselkedése abban az időben***. Krisztus tanítványai azok közé tartoztak, akikért elszenvedte ezt a gyötrődést, s azok között voltak, akikért azokat az utolsó szenvedéseket is indult elviselni, melyekről most olyan rettenetes félelmei voltak. Sőt, Krisztus már eddig is részesítette őket e szenvedések hasznaiban. A bűneikre már megbocsátást nyertek azon véren keresztül, amelyet készült kiontani, és ők már végtelenül sokat nyertek a halált is vállaló irgalom és szeretet által, melyet irántuk tanúsított, és az ő szenvedései által lettek megkülönböztetve az egész világtól. Krisztus nagyobb kiváltságban részeltette őket, mint bárki mást, azáltal, hogy tanítványaivá tette őket, ezzel olyan megtiszteltetésben részesítve őket, mely minden mást fölülmúl. És mégis, most amikor az a rettenetes pohár előtte állt, amit értük ki kellett ürítenie, és a látványától ilyen rettenetes kínok között volt, nem kapott egyéb viszonzást a részükről, csak közömbösséget és hálátlanságot. Amikor csak azt kérte tőlük, hogy vigyázzanak vele, hogy vigasztalódjék társaságukban, most, ebben a szomorú pillanatban elaludtak; és kifejezésre juttatták, hogy még csak annyit sem törődtek vele, hogy akár egy órán át virrasszanak mellette, habár ezt kifejezetten újra és újra kívánta tőlük. De ez a hálátlan bánásmód azok részéről, akikért ki kellett igya a harag poharát, mit Isten eléje állított, mégsem tántorította el őt attól, hogy elvegye azt, és kiigya azt értük. Szeretete kitartó volt irántuk; mivel szerette az övéit, mindvégig szerette őket. Nem mondta magában, amikor a tántorgásnak ez a kelyhe(És 51,22) előtte állt: "Miért kell ilyen sokat elviselnem az ilyen hálátlanokért? Mi értelme viaskodom itt Isten szörnyű haragjának előérzetével, amelyet holnap el kell viselnem, azokért, akik eközben annyit sem törődnek velem, hogy virrasszanak, holott csak egy órára kívánom ezt tőlük?” Hanem ellenkezőleg, gyengéd és atyai könyörülettel mentegeti tanítványait e hálátlanságért, és azt mondja, Mt. 26, 41. "Vigyázzatok és imádkozzatok, hogy kísértésbe ne essetek; a lélek ugyan kész, de a test erőtlen". És aztán készséggel vállalta, hogy megfogják, kigúnyolják, megostorozzák és megfeszítsék, és lelkét halálra adta értük a kereszten, Isten rettenetes haragjának súlya alatt.

**3. következtetés**. Az elmondottakból megtanulhatjuk **Krisztus csodálatos alávetettségét Atyja akaratának**. •Krisztus, mint Isten (isteni személy), a menny és a földnek szuverén ura volt, de mégis a legcsodálatosabb engedelmességi példát szolgáltatta itt, amihez fogható sehol sem történt még. Amikor utolsó szenvedéseinek ilyen rettenetes látványa tárult elé, és azért imádkozott, hogy ha lehetséges e pohár vétessék el tőle, - úgy értve, ha ez nem feltétlenül szükséges a bűnösök üdvözítése érdekében -, ez mégis Isten akarata iránti tökéletes alávetettséggel történt, mert nyomban hozzáteszi: „Mindazáltal ne az én akaratom legyen meg, hanem a tied.” Inkább azt választotta, hogy emberi természetének hajlama, mely annyira rettegett e kimondhatatlan kínoktól, megtagadtassék, mintsem Isten akarata ne valósuljon meg. Örömét lelte abban a gondolatban, hogy Isten akarata teljesül; és amikor elment és másodszor is imádkozott, nem volt más mondanivalója, csak ez: „Ó, Atyám, ha pohár nem múltatik el tőlem, csak úgy, ha kiiszom, legyen meg a te akaratod”,(Mt 26,42) és ugyanígy imádkozott harmadszor is. •Mik ehhez képest a mi alázatossági próbatételeink, melyeket közülünk bárki tapasztal nyomorúságaiban, ahhoz hasonlítva, melyben neki része volt? Már csak ha Isten az ő gondviselő kormányzásában jelét adja, hogy az Ő akarata az, hogy el kell válnunk egy gyermekünktől, mennyire nehezen tudunk ráhangolódni, mennyire hajlamosak vagyunk az engedetlenségre és lázadásra! Vagy, ha Isten ránk veti kezét valamilyen éles testi fájdalomban, mennyire készek vagyunk zúgolódni és türelmetlenül tiltakozni; holott Isten ártatlan Fia, aki semmilyen szenvedést sem érdemelt, képes volt csendesen alávetni magát elgondolhatatlan nagy szenvedéseknek, s újra és újra készséggel mondani: Isten akarata legyen meg! •Amikor ama harag rettenetes kemencéje elé lett vezetve, melybe be kellett vettetnie, és oda lett állítva, hogy belenézhessen, és teljes betekintést nyerhessen annak tüzességébe; amikor teste irtózott tőle, és természete olyan tusát vívott, hogy testét csupa véres verejték borította, mely nagy vércseppekben hullt alá a földre, lelke mégis csendesen engedett, hogy inkább Isten akarata legyen meg, mintsem az ő emberi akarata, vagy hajlama.

**4. következtetés.** Amit erről a tárgyról elmondtunk, az feltárja előttünk a **Krisztus engedelmessége dicsőséges voltát** is. •Krisztus alá volt vetve az erkölcsi törvénynek, akárcsak Ádám, és alá volt vetve a mózesi ceremoniális és jogi (polgári) törvényeknek is; de a fő parancs, amit az Atyától kapott, azt volt, hogy életét letegye, hogy önként átadja magát azoknak a rettenetes szenvedésnek a kereszten. Ennek megtétele volt az ő fő küldetése, ezzel a megbízatással jött Ő ebbe a világba; és kétségtelen, hogy az Atyától kapott legfőbb parancs arra vonatkozott, ami fő megbízatása volt, amiért küldetett. Az Atya, mikor elküldte Őt a világba, parancsokat adott néki arra vonatkozóan, amit tennie kell a világban; és a fő parancs mindenekfelett arról szólt, ami fő feladata volt, amiért főként küldetett, éspedig, hogy életét letegye váltságáldozatul. •És ezért, ez a parancs volt engedelmességének fő próbája. Ez volt engedelmességének legnagyobb próbája, mivelhogy mindent mást messze túlhaladva, ez volt a legbonyolultabb parancs: a többi mind igen könnyű volt ehhez képest. És Krisztus fő próbatesztje, hogy vajon hajlandó-e engedelmeskedni e parancsnak, a gecsemánéi gyötrődésében történt. S ez alig egy órával azt megelőzően történt, hogy megfogták őt, hogy ténylegesen elszenvedje mindezeket. Ekkor el kellett döntenie, hogy felvállalja-e őket, vagy elfut tőlük. •És ez volt az első alkalom, amikor Krisztusnak megadatott, hogy teljességében átlássa e parancs nehézségét; ami olyan óriásinak tűnt fel előtte, hogy azt a véres vérvejtékezést okozta. •Akkor ment végbe a küzdelem, mit a gyenge emberi természet vívott a nehézséggel, összeütközve vele; akkor került sor a kemény küzdelemre és tusakodásra a nehéz megpróbáltatással; és akkor Krisztus győzött a kísértés felett, s az emberi természetének rettegéséből kiemelkedett. •Engedelmessége kitartott a konfliktuson keresztül. •Feltételezhetjük, hogy a Sátánnak megengedtetett, hogy különösen rá rontson, s gyötörje őt azzal a természetes rettegéssel, melyet az emberi természet érez ilyen kínokkal szemben, és hogy minden erejével azon legyen, hogy lebeszélje Krisztust, hogy ne igyon a keserű pohárból. Mert ezidőtájt, Krisztus életének vége felé az történt, hogy különösképpen a Sátán kezeibe adatott, hogy megkísérthesse őt, jobban, mint ahogy megkísértette őt az induláskor, keresztsége után közvetlenül. Mert Krisztus azt mondja, ez időről szólva, Lk 22,53-ban: „Mikor minden nap veletek voltam a templomban, a ti kezeiteket nem vetettétek én reám; *de ez a ti órátok, és a sötétségnek hatalma*.” •Tehát Krisztus a gecsemánéi gyötrődésekor nemcsak utolsó szenvedéseinek lesújtó látványával küzdött, hanem viaskodott, vért verejtékezve, a fejedelemségekkel és hatalmasságokkal is; megbirkózott akkor a nagy léviathánnal, aki teljes erejével azon volt, hogy őt engedetlenségre csábítsa. •Így aztán Krisztust minden oldalról kísértések érték, hogy elvonják őt az Isten iránti engedelmességtől. Voltak kísértései gyenge emberi természetéből fakadóan, mely rendkívül rettegett az ilyen kínoktól; és voltak kísértései emberek részéről, kik ellenségei voltak; és voltak kísértései, melyek saját tanítványainak hálátlan viselkedéséből érték őt; és voltak kísértései az ördögtől. •Úgyszintén lesújtó próbatételt jelentett számára Isten saját haragjának megnyilvánulása; amikor Ézsaiás szavai szerint az Úrnak úgy tetszett, hogy összezúzza őt, és meggyötörje („az Úr akarta őt megrontani”)És 53,10. És mégsem vallott kudarcot, hanem győzelmet aratott minden felett, és végrehajtotta az engedelmességnek azt a nagy tettét, akkor, ugyanazon Isten iránt, aki elrejtette Magát tőle, és haragját mutatta ki iránta az emberek bűneiért, amit hamarosan el kellett szenvednie. •Semmi sem téríthette őt el Isten iránti szilárd engedelmességétől, hanem kitartott abban, ezt mondva: „A te akaratod legyen meg:”, kifejezve ezzel nemcsak alávetettségét, hanem szívbéli engedelmességét is; nemcsak Isten elrendelő akaratára való ráhangolódását, hanem az értelmesen felfogott (észlelt, felfogható) akaratára is. •Isten azért adta neki e poharat, hogy kiigya; és megparancsolta neki, hogy igya ki azt; és ez elég ok volt neki annak megivására. Ezért mondja, tusakodásának végeztével, mikor Judás bandájával együtt megérkezik: „A poharat, amit az Atyám adott nekem, nem kell-e kiigyam?”Jn 18,11 •Eme gyötrődése idején, Krisztusnak felfoghatatlanul nagyobb engedelmességi próbatételben volt része, mint amilyenben bármely embernek, vagy angyalnak valaha része volt. Mennyivel felülmúlta e második Ádám engedelmességi próbája az első Ádám engedelmességi tesztjét! Milyen könnyű volt ehhez viszonyítva ősszülőnk kísértése! És mégis, első kezesünk kudarcot vallott, ám második Kezesünk nem vallott kudarcot, hanem dicsőséges diadalt szerzett, és elment, és engedelmes volt a halálig, még pedig a keresztfának haláláig. •Íme, ilyen csodálatos és dicsőséges volt Krisztus engedelmessége, mely által igazságosságot szerzett a hívőknek, és amely engedelmesség immár nekik van tulajdonítva (nekik van beszámítva). Nem csoda hát, hogy a bűn büntetésének elszenvedésekor egy édes jóvátételt vetett el, és Isten készen áll arra, hogy a mennyet adja jutalmul mindazoknak, akik benne hisznek.

**5. következtetés.** Az elmondottak úgyszintén feltárják előttünk **a vakmerően elbizakodott bűnösök ostobaságát, hogy nem rettegik Isten haragját**. • Ha Isten haragja olyan rettenetes volt, hogy amikor Krisztus csak előzetesen rálátott, az ő emberi természetét szinte megsemmisitette s elborította az attól való félelem, és lelkét döbbenet szállta meg, és teste véres verejtékben izzadt: akkor mennyire ostobák a bűnösök, akik ugyanazon harag fenyegetése alatt állnak, és arra vannak ítélve, sőt minden pillanatban ki vannak annak téve, mégis, ahelyett, hogy erős félelem s nyugtalanság gyötörné őket, ők csendesek és kényelmesek, és teljesen közömbösek. Ahelyett hogy szomorkodnának és gyötrődnének, könnyelmű és gondatlan szívvel járnak. Ahelyett, hogy keserű tusakodásban kiáltoznának, gyakran jókedvűek és szórakozottak, esznek és isznak, és mélyen alusznak, s mennek előre a bűnben, egyre inkább ingerelve Isten haragját, anélkül hogy magukba szállnának! Milyen ostobák és vakmerők az ilyen emberek! •Az ilyen érzéketlen bűnösök fontolják meg, hogy a nyomorúság, amely Isten haragja folytán fenyegeti őket, végtelenül borzasztóbb, mint az, amelytől való félelem Krisztusban azt a gyötrődést keltette és azt a vérverejtékezést okozta. Sokkal rettentesebb, mivel különbözik attól egyrészt természetében és nagyságában, és másrészt időtartamában is. •Rettenetesebb természetében és mértékében. •Krisztus ténylegesen azt szenvedte el, ami, - mivelhogy fenntartotta az isteni törvény becsületét (eleget téve Isten törvényének), - teljesen egyenlő volt a kárhozottak nyomorúságával. És bizonyos mértékben ugyanaz a szenvedés volt; mert ugyanazon Isten haragját szenvedte el. •De mégis, más szempontból nézve teljesen különbözött a kárhozottak büntetésétől. A különbség nem az egyikre és másikra kiöntött harag különbségéből származik, mert ez ugyanaz volt, hanem a szenvedő alany különbözősége miatt, ami legjobban szemléltethető Krisztus saját hasonlatából a következőképpen, Lk 23,31, „mert ha a zöldellő fán ezt művelik, mi esik a száraz fán?” Itt önmagát „zöld fának” nevezi, s a gonoszokat „száraz fának”, jelezve, hogy a nyomorúság, mely a gonoszokra vár, sokkal szörnyűbb lesz azoknál a nyomorúságoknál, amelyek őt érték. S a különbség a szenvedő alanyok különböző természetéből fakad. A zöld fát és a szárazat is tűzre vetik; de a lángok a száraz fát sokkal hevesebben ragadják és gyújtják meg, mint a zöldet. •A Krisztus által elviselt szenvedések különböznek a pokolban levők nyomorúságától természetben és mértékfokozatban, a következő vonatkozásokban:

1. *Krisztus nem érezte a vétkes, vádló lelkiismeret mardosását.*

2*. Ő nem érezte a belső romlottság és tisztátalan vágyak uralmából fakadó kínokat*, amint azt az elkárhozottak érzik. A pokolban levő gonoszok önmaguk saját gyötrői, tisztátalan bűnös vágyaik az ő kínzóik, és mivel ezeket semmi sem korlátozza (mert nincs megfékező kegyelem a pokolban), testi kívánságaik tomboló lángokkénk hevülnek szívükben. Az irigység és rosszakarat szellemének féktetelen erőszakossága fogja gyötörni őket, mely Isten ellen irányul, valamint a mennyei angyalok és szentek ellen, de egymás ellen is. Nos, Krisztus ilyet semmit sem szenvedett.

3. *Krisztusnak nem kellett gondolnia, hogy Isten gyűlöli Őt*. A pokolban levő gonoszok nyomorúságát az fogja tökéletesen betetőzni, hogy tudják, Isten teljességgel gyűlöli őket, anélkül, hogy a legkisebb szánalmat vagy megértést tanúsítaná irántuk, ami kimondhatatlan nyomorúsággal tölti el lelküket. De Krisztussal ez nem így volt. •Isten megvonta vigasztaló jelenlétét Krisztustól, és elrejtette arcát tőle, s úgy árasztotta ki haragját rá, hogy éreztette vele ennek rettenetes hatásait a lelkében. De ugyanakkor mégis tudta, hogy Isten nem gyűlöli, hanem végtelenül szereti Őt. Felkiáltott, hogy Isten elhagyta Őt, de ugyanakkor mégis így szólítja „én Istenem! Én Istenem!”, tudván hogy Isten továbbra az Ő Istene, mégha elhagyta is őt. De pokolban a gonoszok éles felismeréssel tudni fogják, hogy Ő nem az ő Istenük, hanem ítélőbírájuk és megbékíthetetlen ellenségük.

4. *Krisztus nem szenvedett kétségbeesést, mint a gonoszok a pokolban*. Tudta, hogy pár óra múlva véget érnek szenvedései; s hogy azután belép az örök dicsőségbe. De ez másként lesz veletek, kik megtéretlenek vagytok! Ha mostani állapotodban halsz meg, teljes kétségbeesés lesz örök sorsod. •A felsorolt okok miatt tehát a gonoszok nyomorúsága a pokolban mérhetetlenül szörnyűbb lesz, annak teremészetét és mértékét illetően, mint azok a szenvedések, melyektől való rettegések Krisztus lelkét annyira elborították.

5. *Végtelenül különbözni fog időtartamát tekintve*. Krisztus szenvedései csak néhány óráig tartottak, és akkor örökre véget értek, és örökkévaló dicsőség követte azokat. De te, ki elbizakodott, érzéketlen bűnös vagy, minden nap rettenetes veszélynek vagy kitéve, hogy az örök nyomorúságba vetnek, a tűzbe, mely olthatlan lesz. Ha Isten Fiát ilyen rettenet töltötte el annak várásában, amit csupán néhány óráig kellett szenvednie, mennyire esztelen és balga vagy te, aki folyton ki vagy téve a rád váró szenvedéseknek, melyek mérhetetlenül rettenetesebbek természetükben és mértékükben, sőt annak a tűznek, mely soha ki nem oltható, és amit vég nélkül és szünet nélkül szenvedned kell nappal és éjjel, örökkön örökké! •Ha teljesen átéreznétek annak a nyomorúságnak a nagyságát, aminek ki vagytok téve, s hogy emiatt jelenleg milyen rettenetes állapotban vagytok, ez ebben a pillanatban épp olyan rettenetes gyötrődést keltene bennetek, mint amilyet Krisztus is átélt; sőt, ha fizikailag képesek lennétek elviselni, egy még rettentesebb gyötrelem kínozna. Látnánk rajtatok, amint vért verejtékeztek, vérben fetrengenétek, és borzasztó döbbenetben kiáltoznátok.

Miután így törekedtem megmagyarázni, feltárni és szemléltetni az elsőt a tervbe vett két tétel közül, most továbbmegyek és rátérek annak feltárására

II.

**Hogy Krisztus lelke a kerti gyötrődésében nagy és komoly harcban és tusában volt Istenhez intézett imádságában.**